**Anthony Conrad Nesty** (Port of Spain, 25. studenog 1967.), plivač iz Surinama, olimpijski pobjednik u plivanju u disciplini 100 m leptir, s Olimpijskih igara u Seoulu 1988. godine. Trenutno je trener plivačke momčadi Univerziteta na Floridi kao i američke plivačke reprezentacije. Nesty je jedini osvajač olimpijske medalje - uz to i zlatne - u historiji Surinama te prvi crnac koji je osvojio zlatnu medalju u plivanju.

Sportska karijera
-----------------

Rodio se u Port of Spainu, na Trinidadu i Tobagu, kao najmlađe od petoro djece u svojoj obitelji. Njegova se obitelj preselila u Surinam kada mu je bilo sedam mjeseci, a plivanjem se počeo baviti u dobi od pet godina. Kao tinejdžer nastupao je za Surinam, koji je predstavljao i na Panameričkim igrama 1983. godine, zajedno sa svojom sestrom, Pauline. Anthony Nesty debitirao je na Olimpijskim igrama u Los Angelesu 1984. gdje je zauzeo tek 21. mjesto. Međutim, poslije toga seli na Floridu, gdje je značajno napredovao, što se vidjelo i na sljedećim igrama. Iznenadio je sportski svijet pobjedom u završnici utrke na 100 m leptir, na Olimpijskim igrama u Seoulu 1988. godine, kad je s novim olimpijskim rekordom (53.00 s) pobijedio apsolutnog favorita te discipline, i najboljeg plivača svijeta tih godina, Amerikanca Matta Biondia (53.01 s). Nakon toga, u sljedeće tri godine nije poražen na 100 m leptir.

Uspjeh Anthonyja Nestyja izazvao je eksploziju oduševljenja, naročito u Surinamu. Njegov lik uskoro je tiskan na surinamskim poštanskim markama, novčićima, surinamska Vlada mu je udijelila posebne počasti, a novi jumbo-jet surinamske nacionalne zrakoplovne tvrtke dobio je ime - "Anthony Nesty". Nestyjeva olimpijska pobjeda u plivanju bila je kolosalni historijski sportski uspjeh, pogotovo za Surinam, a Nesty je u narednim godinama nastavio nizati uspjehe. U svojoj disciplini, 100 m leptir, pobjeđuje 1990. godine na Igrama dobre volje u Seattleu; u siječnju 1991. godine, u Perthu pobjeđuje na Svjetskom prvenstvu u plivanju, i to ispred bivšeg svjetskog rekordera i olimpijskog pobjednika iz Los Angelesa 1984. u toj disciplini, Nijemca Michaela Grossa, a u kolovozu iste godine i na Panameričkim igrama, u Havani. Na tim Igrama u Havani osvaja i srebro na 200 m leptir te se sprema na obranu naslova Olimpijskog pobjednika za Olimpijske igre u Barceloni, 1992. godine.

Na Igrama u Barceloni međutim, Nesty ipak ne uspjeva obraniti svoj naslov, nego osvaja treće mjesto i brončanu medalju na 100 m leptir, iza svjetskog rekordera Pabla Moralesa iz Sjedinjenih Država i Poljaka Szukale. Pri tom je zanimljivo spomenuti da bi, da je isplivao svoj rezultat iz Seoula 1988. (53.00 s) ponovo bio olimpijski pobjednik, jer je Morales, kao prvi, plivao 53.32, Szukala 53.35, a Nesty 53.41 s.

Nakon Olimpijade još je kratko plivao na sveučilišnoj razini, a onda se u drugoj polovici 1990-ih posvetio trenerskom poslu.

Vanjske veze
------------

* {{Olympedia}} template missing ID and not present in Wikidata.Šablon:Preview warning
* Anthony Nesty – University of Florida coach profile at GatorZone.com na Wayback Machine-u (archived 2012-04-02)
* Anthony Nesty (SUR) – Honor Swimmer profile at International Swimming Hall of Fame na Wayback Machine-u (archived 2010-11-24)